Det er en spektakulær sag, som i dag tog sin begyndelse ved retten i Aalborg. To personer, begge beskyttet af navneforbud i sagen, står tiltalt for at have snydt statskassen for over syv millioner kroner. Da anklager David Hvelplund ved begyndelsen af dagens retsmøde havde læst tiltalen mod de to personer op, nægtede begge de tiltalte sig skyldige. Ifølge anklageskriftet i sagen har de to personer i perioden fra 2007 til 2010, som ejere, direktører og daglige ledere i tre virksomheder, undladt at betale moms ad flere omgange. Ifølge anklageskriftet skylder de to personer staten i alt 7.521.491 kroner i ubetalt moms. Anklagemyndigheden vil gå efter fængselsstraf og en bødestraf, som svarer til beløbet, de to personer ifølge anklageskriftet mangler at betale i moms. Med andre ord en bøde på 7,5 millioner kroner. Sag længe undervejs De to personer, som er kendt for at drive en række højtprofilerede virksomheder - både i Nordjylland og flere andre steder i landet, er tiltalt efter momslovens §81 og straffelovens §289. Overtrædelse af sidstnævnte paragraf har en straframme på op til otte års fængsel. Sagen blev første gang rejst tilbage i 2014, men grundet et langstrakt juridisk tovtrækkeri mellem sagens parter, kommer sagen først for retten nu. Samtidig har det taget lang tid at finde plads i kalenderen til de i alt 24 retsdage, som er afsat til den omfattende sag.

Opsummering:
Ved retten i Aalborg begynder en sag i dag mod to personer, som står tiltalt for flere tilfælde af grov momssvindel. Ifølge anklageskriftet har de to, som er velkendte personer i det nordjyske erhvervsliv, snydt statskassen for 7,5 millioner kroner. Begge tiltalte nægter sig skyldige.